ประกาศกระทรวงการคลัง เรื่อง การกู้เงินเพื่อการปรับโครงสร้างหนี้เงินกู้ต่างประเทศเพื่อให้กู้ต่อ ในปีงบประมาณ พ.ศ. 2561 ครั้งที่ 1

ประกาศกระทรวงการคลัง
เรื่อง
การกู้เงินเพื่อการปรับโครงสร้างหนี้เงินกู้ต่างประเทศเพื่อให้กู้ต่อ
ในปีงบประมาณ
พ.ศ. ๒๕๖๑ ครั้งที่ ๑[๑]

เพื่อให้เป็นไปตามความในมาตรา
๑๖ แห่งพระราชบัญญัติการบริหารหนี้สาธารณะ พ.ศ. ๒๕๔๘ กระทรวงการคลังขอประกาศให้ทราบทั่วกันว่า
กระทรวงการคลังโดยความเห็นชอบของคณะรัฐมนตรี
อาศัยอำนาจตามความในมาตรา ๗ ประกอบมาตรา ๑๔ มาตรา ๒๐ (๓) และมาตรา ๒๔ (๑) แห่งพระราชบัญญัติการบริหารหนี้สาธารณะ
พ.ศ. ๒๕๔๘ ซึ่งแก้ไขเพิ่มเติมโดยพระราชบัญญัติการบริหารหนี้สาธารณะ (ฉบับที่ ๒) พ.ศ. ๒๕๕๑ ได้ดำเนินการกู้เงินเพื่อปรับโครงสร้างหนี้เงินกู้ต่างประเทศเพื่อให้กู้ต่อแก่การรถไฟแห่งประเทศไทย
โดยมีรายละเอียดและเงื่อนไขของการกู้เงิน ดังต่อไปนี้

๑.
กระทรวงการคลังได้ดำเนินการกู้เงินเพื่อปรับโครงสร้างหนี้เงินกู้ต่างประเทศเพื่อให้กู้ต่อแก่การรถไฟแห่งประเทศไทย
สำหรับโครงการรถไฟชานเมืองสายสีแดง ช่วงบางซื่อ - รังสิต ระยะที่ ๑ (ค่าก่อสร้าง)
โดยวิธีการทำ สัญญากู้ยืมเงิน (Term Loan) จากธนาคารออมสิน
วงเงินกู้รวม ๑๖,๕๔๒,๗๐๐,๐๐๐ บาท
(หนึ่งหมื่นหกพันห้าร้อยสี่สิบสองล้านเจ็ดแสนบาทถ้วน)

๒.
อายุเงินกู้ ๑ ปี นับตั้งแต่วันที่ ๓๐ พฤษภาคม ๒๕๖๑ ครบกำหนดชำระต้นเงินกู้ทั้งจำนวนในวันที่
๓๐ พฤษภาคม ๒๕๖๒

๓.
อัตราดอกเบี้ยเท่ากับอัตราดอกเบี้ยอ้างอิงระยะสั้นตลาดกรุงเทพ (BIBOR) ระยะ ๖ (หก) เดือน ตามประกาศธนาคารแห่งประเทศไทย
เป็นฐานในการคำนวณอัตราดอกเบี้ยเงินกู้ ลบด้วยส่วนต่างเฉลี่ยร้อยละ ๐.๑๘๐๖ (ศูนย์จุดหนึ่งแปดศูนย์หก)
ต่อปี

๔.
การเบิกเงินกู้ กระทรวงการคลังจะเบิกเงินกู้ในวันที่ ๖ มิถุนายน ๒๕๖๑ โดยจะแจ้งวงเงินที่จะขอเบิกให้ผู้ให้กู้ทราบล่วงหน้าไม่น้อยกว่า
๒ วันทำการ  ทั้งนี้
กระทรวงการคลังจะเบิกเงินกู้เรียงลำดับจากวงเงินกู้ที่มีอัตราดอกเบี้ยต่ำสุดก่อน

๕.
การชำระดอกเบี้ย ตลอดอายุสัญญาให้แบ่งชำระดอกเบี้ยสองงวด โดยจะชำระดอกเบี้ยงวดแรกในวันที่ ๖ ธันวาคม ๒๕๖๑
และชำระดอกเบี้ยงวดสุดท้ายในวันที่ ๓๐ พฤษภาคม ๒๕๖๒ พร้อมต้นเงินกู้ ณ
วันสิ้นสุดสัญญากู้ยืมเงิน หากวันครบกำหนดชำระดอกเบี้ยตรงกับวันหยุดตามประกาศธนาคารแห่งประเทศไทย
ให้เลื่อนไปชำระในวันทำการถัดไป โดยไม่นับวันหยุดตามประกาศธนาคารแห่งประเทศไทยดังกล่าวเข้ารวมเพื่อคำนวณดอกเบี้ยที่ถึงกำหนดชำระ
ยกเว้นการชำระต้นเงินกู้งวดสุดท้ายให้คำนวณดอกเบี้ยจนถึงวันก่อนวันชำระหนี้  ทั้งนี้ ในการคำนวณดอกเบี้ยให้ถือว่าหนึ่งปีมี ๓๖๕ (สามร้อยหกสิบห้า) วัน
นับตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง
๖.
การชำระคืนต้นเงินกู้
กระทรวงการคลังสามารถชำระคืนต้นเงินกู้ก่อนครบกำหนดได้ทั้งจำนวนหรือบางส่วนก็ได้
โดยจะทยอยคืนต้นเงินกู้ที่มีอัตราดอกเบี้ยสูงสุดก่อน  ทั้งนี้ กระทรวงการคลังจะแจ้งให้สถาบันการเงิน
(ผู้ให้กู้) ทราบล่วงหน้าไม่น้อยกว่า ๒ วันทำการ
โดยกระทรวงการคลังจะชำระดอกเบี้ยคงค้างของต้นเงินกู้ที่ค้างชำระ
พร้อมกับการชำระคืนต้นเงินกู้ก่อนกำหนดนั้น  ทั้งนี้
ดอกเบี้ยคงค้างให้คำนวณนับตั้งแต่วันที่กระทรวงการคลังชำระคืนดอกเบี้ยครั้งล่าสุดจนถึงวันก่อนวันที่กระทรวงการคลังชำระคืนต้นเงินกู้ก่อนกำหนด
โดยหากวันครบกำหนดชำระคืนต้นเงินกู้ตรงกับวันหยุดตามประกาศธนาคารแห่งประเทศไทยให้เลื่อนชำระคืนในวันทำการถัดไป

๗.
ไม่มีค่าธรรมเนียมและค่าใช้จ่ายใด ๆ

ประกาศ
ณ วันที่ ๒๘ พฤษภาคม พ.ศ. ๒๕๖๑
จักรกฤศฏิ์
 พาราพันธกุล
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง

วิวรรธน์/จัดทำ
๒๔ กรกฎาคม ๒๕๖๑

นุสรา/ตรวจ
๒๕ กรกฎาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๑๗๖ ง/หน้า ๒/๒๓ กรกฎาคม ๒๕๖๑